На жаль, таго, што хацеў, я на выставе не прыкмеціў. Але яе наведванне не лічу страчаным часам. Пэўнае ўяўленне пра тэндэнцыі мастацтва нашых краін яна дае. І яны, мяркуючы па ўсім, у роўнай ступені ўласцівыя выяўленчаму мастацтву як Беларусі, так і Расіі. І ў нас, і ў нашых усходніх суседзяў сёння па-ранейшаму запатрабаваны традыцыйны рэалізм, які вельмі пасуе адлюстраванню адносна некранутай прыроды, вясковага побыту, утульнай атмасферы невялікіх гарадоў і мястэчак — усяго таго, што падвяргаецца агрэсіўнай трансфармацыі пад націскам неўтаймаванай урбанізацыі.